2018. gada 26. jūnijā Noteikumi Nr. 362

Rīgā (prot. Nr. 30 14. §)

**Noteikumi par Otrā pasaules kara dalībnieka apliecības un**

**piemiņas krūšu nozīmes paraugu, kā arī izsniegšanas, uzskaites un izmantošanas kārtību**

Izdoti saskaņā ar likuma

"Par Otrā pasaules kara

dalībnieka statusu" 5. pantu

1. Noteikumi nosaka Otrā pasaules kara dalībnieka apliecības (1. pielikums) (turpmāk – apliecība) un Otrā pasaules kara dalībnieka piemiņas krūšu nozīmes (2. pielikums) (turpmāk – krūšu nozīme) paraugu, kā arī apliecības un krūšu nozīmes izsniegšanas, uzskaites un izmantošanas kārtību.

2. Apliecību un krūšu nozīmi izsniedz Pilsonības un migrācijas lietu pārvalde.

3. Persona, kura vēlas saņemt apliecību un krūšu nozīmi, iesniedz vai nosūta pa pastu Pilsonības un migrācijas lietu pārvaldei iesniegumu ar lūgumu izsniegt apliecību un krūšu nozīmi. Iesniegumam pievieno personas sejas fotogrāfiju (3 x 4 cm), ne vecāku par trim mēnešiem. Persona minēto iesniegumu var iesniegt kopā ar iesniegumu par Otrā pasaules kara dalībnieka statusa piešķiršanu.

4. Ja apliecība zudusi vai kļuvusi lietošanai nederīga, jaunas apliecības saņemšanai persona kopā ar iesniegumu iesniedz personas sejas fotogrāfiju (3 x 4 cm), ne vecāku par trim mēnešiem.

5. Krūšu nozīmi personai izsniedz vienu reizi.

6. Apliecībā iekļauj:

6.1. Iedzīvotāju reģistra ziņas par personu:

6.1.1. vārds (vārdi);

6.1.2. uzvārds;

6.1.3. personas kods;

6.2. personas sejas attēlu;

6.3. apliecības numuru, kura pēdējos četrus ciparus veido krūšu nozīmes numurs, izdošanas datumu un izdevējiestādi;

6.4. apliecības izdošanas pamatojumu – Pilsonības un migrācijas lietu pārvaldes lēmuma numuru;

6.5. zīmoga nospiedumu.

7. Personai apliecību un krūšu nozīmi izsniedz 10 darbdienu laikā:

7.1. no dienas, kad stājies spēkā lēmums par Otrā pasaules kara dalībnieka statusa piešķiršanu, ja iesniegums ar lūgumu izsniegt apliecību un krūšu nozīmi iesniegts vienlaikus ar iesniegumu par Otrā pasaules kara dalībnieka statusa piešķiršanu;

7.2. no dienas, kad Pilsonības un migrācijas lietu pārvaldē saņemts iesniegums ar lūgumu izsniegt apliecību un krūšu nozīmi.

8. Persona vai tās pilnvarotais pārstāvis, uzrādot personu apliecinošu dokumentu, saņem apliecību un krūšu nozīmi Pilsonības un migrācijas lietu pārvaldes teritoriālajā nodaļā un par saņemšanu parakstās uz iesnieguma.

9. Persona, kura veselības stāvokļa dēļ nevar ierasties Pilsonības un migrācijas lietu pārvaldē, apliecību un krūšu nozīmi var saņemt atrašanās vietā, uzrādot personu apliecinošu dokumentu un parakstoties par saņemšanu uz iesnieguma.

10. Ja persona mirusi pēc tam, kad stājies spēkā lēmums par Otrā pasaules kara dalībnieka statusa piešķiršanu, un krūšu nozīmi nav saņēmusi, krūšu nozīmi var izsniegt personas laulātajam vai lejupējam radiniekam, bet, ja to nav, brālim vai māsai. Krūšu nozīmi izsniedz tam piederīgajam, kurš gada laikā pēc personas nāves pirmais iesniedz Pilsonības un migrācijas lietu pārvaldē iesniegumu ar lūgumu izsniegt krūšu nozīmi.

11. Apliecību izmanto Latvijas Republikas teritorijā un uzrāda, ja persona vēlas izmantot normatīvajos aktos noteiktās Otrā pasaules kara dalībnieka tiesības.

12. Krūšu nozīmi nēsā pie apģērba krūšu kreisajā pusē.

13. Ja atrasta apliecība vai tā kļuvusi lietošanai nederīga, vai atrasta krūšu nozīme, persona apliecību vai krūšu nozīmi nodod Pilsonības un migrācijas lietu pārvaldē.

14. Pilsonības un migrācijas lietu pārvalde uzskaita apliecības un ziņas par tām iekļauj Iedzīvotāju reģistrā atbilstoši normatīvajiem aktiem par Iedzīvotāju reģistrā iekļauto ziņu aktualizēšanu.

15. Noteikumi stājas spēkā 2018. gada 1. augustā.

Ministru prezidents Māris Kučinskis

Iekšlietu ministrs Rihards Kozlovskis